เฮลล์คิทเช่นไทยแลนด์
รายชื่อตอน > ตอนที่ 13: การคุมครัวนรกร่วมกันของ 3 Head Chef ระดับตัวพ่อ

ออกอากาศ 5 พฤษภาคม 2567
หัวหน้าเชฟประจำสัปดาห์/โจทย์: ในสัปดาห์นี้ มีหัวหน้าเชฟคุมครัวพร้อมกันจำนวน 3 คน และมีการผสมผสานกันระหว่าง 3 โจทย์อาหารเช่นเดิม ดังนี้
เชฟเอียน/โจทย์อาหารตะวันตกสมัยใหม่
เชฟวิลแมน/โจทย์อาหารตะวันตกดั้งเดิม
เชฟอ๊อฟ/โจทย์อาหารเอเชียแนวผสมผสาน
ภารกิจ (Challenge): ในรอบนี้เป็นบททดสอบแกะสูตรจากต้นฉบับ โดยผู้เข้าแข่งขันจะต้องแกะสูตรอาหารจากเมนูพิเศษของหัวหน้าเชฟทั้ง 4 คน และทำออกมาให้เหมือนต้นฉบับ โดยใช้เนื้อสะโพกหมูเป็นวัตถุดิบหลัก เพื่อวัดทักษะของผู้เข้าแข่งขันในการเป็นเชฟ 4 ด้าน คือ การรับรู้รส ความรอบรู้วัตถุดิบ วิธีการปรุงอาหาร และความจำ ผู้เข้าแข่งขันจะต้องเล่นโอน้อยออกและเป่ายิ้งฉุบ เพื่อเสี่ยงลำดับการเลือกอาหาร จากนั้นมีเวลา 45 นาทีในการชิมและทำเมนูที่ได้รับ และหากผู้เข้าแข่งขันชิมเสร็จแล้ว หัวหน้าเชฟจะเก็บเมนูของตนออก
ผลการแข่งขัน:
| ลำดับที่ | ผู้เข้าแข่งขัน | ลำดับการ เลือกเมนู | หัวหน้าเชฟ เจ้าของเมนู | คะแนนจากหัวหน้าเชฟ> เชฟวิลแมน | คะแนนจากหัวหน้าเชฟ> เชฟอ๊อฟ | คะแนนจากหัวหน้าเชฟ> เชฟป้อม | คะแนนจากหัวหน้าเชฟ> เชฟเอียน | คะแนนจากหัวหน้าเชฟ> รวม |
| --- | --- | --- | --- | --- | --- | --- | --- | --- |
| 1 | เบียร์ | 5 | เชฟวิลแมน | 0 | 1 | 0 | 0 | 1 |
| 2 | บิว | 3 | เชฟอ๊อฟ | 2 | 2 | 2 | 1 | 7 |
| 3 | เคอร์ | 1 | เชฟเอียน | 2 | 2 | 2 | 3 | 9 |
| 4 | จิ๊บ | 2 | เชฟป้อม | 0 | 0 | 0 | 0 | 0 |
| 5 | ลูกจรรย์ | 4 | เชฟอ๊อฟ | 0 | 1 | 0 | 1 | 2 |
หมายเหตุ: ตัวเอน คือคะแนนจากหัวหน้าเชฟเจ้าของเมนูที่แกะสูตรโดยผู้เข้าแข่งขัน
ผู้ชนะรอบภารกิจ: เคอร์
รางวัล/บทลงโทษ:
ผู้ชนะ (เคอร์): ได้ไปเล่นเครื่องเล่นทางน้ำผาดโผนฟลายบอร์ด (Flyboard) ที่เมืองพัทยา จังหวัดชลบุรี โดยเคอร์ได้เลือกลูกจรรย์ให้ไปร่วมด้วย
คนที่เหลือ: ให้อาบน้ำหมูทุกตัว
บริการอาหารเย็น (Dinner service) ครั้งที่ 12: ในตอนนี้ เป็นการคุมครัวพร้อมกันของหัวหน้าเชฟ 3 คน จึงมีการแบ่งประเภทอาหาร โดยเชฟเอียนเป็นผู้เรียกรายการอาหารและตรวจสอบอาหารเรียกน้ำย่อย เชฟวิลแมนตรวจสอบอาหารจานหลัก และเชฟอ๊อฟตรวจสอบของหวานทั้งหมด
| ประเภท | อาหารเรียกน้ำย่อย (Appetizer) | อาหารจานหลัก (Main Course)> เนื้อสัตว์ | อาหารจานหลัก (Main Course)> เครื่องเคียง | อาหารจานหลัก (Main Course)> ซอส | อาหารจานหลัก (Main Course)> อาหารทะเล | ของหวาน (Dessert) |
| --- | --- | --- | --- | --- | --- | --- |
| ผู้รับผิดชอบ | ลูกจรรย์ | เบียร์ | เคอร์ | เคอร์ | บิว | จิ๊บ |
| เมนู |  อาหารตะวันตกสมัยใหม่ Day Boat Diver Scallop  Smoked Duck Breast |  อาหารตะวันตกดั้งเดิม Pan Roasted Grain Fed Beef Tenderloin  Pan Sear Black Grouper + Butter Poach Lobster Tail |  อาหารตะวันตกดั้งเดิม Pan Roasted Grain Fed Beef Tenderloin  Pan Sear Black Grouper + Butter Poach Lobster Tail |  อาหารตะวันตกดั้งเดิม Pan Roasted Grain Fed Beef Tenderloin  Pan Sear Black Grouper + Butter Poach Lobster Tail |  อาหารตะวันตกดั้งเดิม Pan Roasted Grain Fed Beef Tenderloin  Pan Sear Black Grouper + Butter Poach Lobster Tail |  อาหารเอเชียแนวผสมผสาน Apple Crumble Hokkaido Cheesecake  Puerto Rican Flan with Coconut Sticky Rice |
เหตุการณ์ในระหว่างการบริการ: ปัญหาเกิดขึ้นตั้งแต่จานเรียกน้ำย่อย โดยบิวทำสแกลลอปดิบถึง 2 ครั้ง เบียร์ส่งเป็ดให้เชฟเอียนล่าช้าเกินไป และทั้งคู่มีปัญหาการสื่อสาร แต่แก้ไขได้ ต่อมาในอาหารจานหลัก เบียร์ทำเนื้อวัวจานแรกสุกเกินไปทั้ง 2 ชิ้น แต่แก้ไขได้ แต่ในจานนั้นเคอร์ส่งซอสที่ผิดพลาดให้เชฟวิลแมนถึง 2 ครั้ง โดยครั้งแรกทำซอสเปรี้ยวเกินไป ส่วนครั้งที่สองทำเบอร์เนสซอสสุกเกินไป ทำให้อาหารจานหลักชุดแรกจำนวน 5 จานถูกส่งกลับทั้งหมด หลังจากนั้นเบียร์ทำเนื้อวัวผิดระดับอีก 2 ครั้ง โดยครั้งที่สองสุกเกินไปทั้งชุดจำนวน 5 ชิ้น ครั้งที่สามดิบเกินไป และขณะนั้นอาหารจานหลักสองจานแรกถูกตีกลับเนื่องจากเย็นลง เมื่อบิวบอกเวลาทำจานใหม่แล้ว เชฟวิลแมนจึงบอกว่า "ไม่เอาแล้ว" และโยนจานที่เย็นลงแตกกลางครัว และเมื่อทำใหม่เสร็จแล้ว เชฟวิลแมนได้เรียกเบียร์ให้ออกไปขอโทษลูกค้าด้วย แต่ต่อมา เบียร์ทำเนื้อดิบเกินไปอีก 2 ครั้ง รวมแล้วเบียร์ทำผิดระดับอย่างน้อย 5 ครั้ง ส่วนในจานของหวาน มีจานที่ถูกลูกค้าตีกลับมายังจิ๊บเพราะไอศกรีมละลาย อย่างไรก็ตาม ทุกคนได้นำออเดอร์บริการลูกค้าจนเสร็จสมบูรณ์ แต่เชฟเอียนยังเห็นว่าในการบริการครั้งนี้ยังมีข้อผิดพลาด จึงให้ทุกคนไปประชุมกันเพื่อเสนอชื่อผู้เข้าแข่งขัน 2 คนมาให้คัดออก
ผลการบริการอาหารเย็น ครั้งที่ 12: ผ่าน (เสร็จสมบูรณ์)
การคัดออก (Elimination): จิ๊บได้เสนอชื่อเบียร์และเคอร์ หลังจากนั้นเชฟป้อมได้ถามจิ๊บถึงคนที่ควรออก จิ๊บจึงอธิบายข้อผิดพลาดของทั้งคู่ และสรุปว่าเบียร์ควรออก จากนั้น คณะหัวหน้าเชฟได้ถามถึงข้อผิดพลาดของทั้งคู่ โดยทั้งคู่ได้อธิบายอย่างละเอียด จากนั้นเชฟวิลแมนได้เสริมในกรณีของเคอร์ว่าซอสผิดพลาดทำให้อาหารจานหลักถึงมือลูกค้าล่าช้าไปมากกว่า 10 นาที และยังกล่าวว่าในช่วงก่อนเปิดภัตตาคาร ตนเองได้เตือนให้เคอร์ปรับแก้เรื่องความเปรี้ยวของซอสแล้ว แต่เคอร์ทำไม่สำเร็จ จากนั้นจึงถามเคอร์ว่าใครผิดพลาดมากกว่า เคอร์จึงตอบว่าเป็นตนเอง แต่กล่าวต่อว่ายังไม่อยากออกจากการแข่งขัน ส่วนเชฟเอียนได้เสริมในกรณีของเบียร์ว่า ทุกครั้งที่เบียร์ได้รับผิดชอบเนื้อสัตว์ มีความผิดพลาดเกิดขึ้นทุกครั้งและนับครั้งไม่ถ้วน ทั้ง ๆ ที่มีตำแหน่งใหญ่และสูง และยังเปรียบเทียบกับตอนก่อนหน้าซึ่งรับผิดชอบเนื้อโดยลูกจรรย์ ที่แม้จะเรียนจบเชฟได้ไม่นาน แต่ทำเนื้อได้ดีและมีข้อผิดพลาดน้อยมาก ดังนั้น ผู้ที่เชฟอ๊อฟตัดสินให้ออกจากการแข่งขัน คือ เบียร์ จากนั้น เชฟป้อมได้ประกาศว่า ผู้เข้าแข่งขันทั้ง 4 คนที่เหลือ จะผ่านเข้าสู่รอบรองชนะเลิศ
ผู้ที่ถูกเสนอชื่อให้คัดออก: เบียร์ และ เคอร์
ผู้ที่ถูกคัดออก: เบียร์
ความคิดเห็นของเชฟอ๊อฟ: "สำหรับการแข่งขันในเฮลล์คิทเช่นไทยแลนด์ ยิ่งคนน้อยลงเท่าไหร่ คุณก็จะยิ่งพลาดไม่ได้ เพราะโอกาสไม่ได้มีไว้สำหรับผู้ที่ทำผิดซ้ำเดิม เหมือนที่เบียร์ จะไม่ได้รับโอกาสในเฮลล์คิทเช่นอีกต่อไป"